Stellenbossers stem flink in reën | Netwerk24
Stellenbossers stem flink in reën
Deur Elmarine Anthony 13 Mei 2019 06:01
Die sibbe Thomas (20), Victoria (23) en Frances Craddock (18) was gretig om te stem.Foto: Elmarine Anthony
Honderde studente, van wie baie vanjaar die eerste keer gestem het, het gisteroggend vroeg die reën getrotseer om te stem.
Van hulle het buite die Stellenbosch-stadsaal aangedui dat hulle vroeg wou stem sodat hulle die res van die dag kon slaap en studeer.
Ander, soos die sibbe Frances (18), Victoria (23) en Thomas Craddock (20), het gesê hulle was angstig om te stem omdat dit twee van hulle se eerste keer was. "Ons wou ook die lang toue mis en was reeds 06:40 hier. Dis nou 07:40 en ons het klaar gestem, so dit het nie so lank geneem nie."
William Eveleigh (20) het ook vanjaar die eerste keer gestem. "Dit voel fantasties. Dis lekker om deel hiervan te kan wees. Dis goed om te voel jy maak 'n verskil en jy wil natuurlik 'n beter toekoms vir jou kinders skep."
Fryhoff du Toit (18), wat by Coetzenburg-sentrum gestem het, voel ook hy maak 'n verskil met sy stem. "Daar is niks beter as om deel te neem nie."
Verteenwoordigers van die ACDP was ook by Coetzenburg-sentrum. Politieke partye mag nie verkiesingsveldtogte by stempunte hou nie, maar mag algemene vrae, soos waar om te stem indien jy swanger is, beantwoord. Steve Swart, 'n lid van die parlement vir die ACDP, sê hulle voel goed oor hul kanse in vanjaar se verkiesing. "Ons kan dalk een van die grootste partye in die Wes-Kaap wees mits die DA minder as 50% steun kry. Ons het onlangs 20% van die stemme in 'n tussenverkiesing in Bonteheuwel (op die Kaapse Vlakte) gekry en aanduidings in peilings lyk baie positief vir ons."